། །ཤར་གཡོན་མཁའ་ལྡིང་སྟེང་དུ་པད་དམར་གྱི། །ལྟེ་བར་དཔལ་མོས་འཁྱུད་པའི་ཁྱབ་འཇུག་ལ། །འདབ་མར་ང་ངི་སོགས་བསྐོར་ཉེར་དགུ་ཀུན། ། མདོག་ལྗང་ཞལ་གཅིག་ཕྱག་བཞི་འཁོར་ལོ་དང་། །དབྱུག་ཐོ་པདྨ་སྐྱེ་བ་ལྔ་དུང་འཛིན༑ ༑སྤྱན་གསུམ་མཆུ་ཡི་ཟླ་བའི་ཚེས་ལ་འདུད། །ལྷོ་གཡོན་མ་ཧེའི་སྟེང་དུ་པད་དམར་གྱི། །ལྟེ་བར་གཤིན་རྗེ་མས་འཁྱུད་གཤིན་རྗེ་ལ། །འདབ་མར་ཀཱ་ཀཱྀ་སོགས་བསྐོར་ཉེར་དགུ་ཀུན། །མདོག་ལྗང་ཞལ་གཅིག་ཕྱག་བཞི་དབྱུག་པ་དང་།། རལ་གྲི་དང་ནི་ལྕགས་སྒྲོགས་ཞགས་པ་འཛིན། །སྤྱན་གསུམ་དབོ་ཡི་ཟླ་བའི་ཚེས་ལ་འདུད། །གཙོ་བོ་རྣམས་ནི་འཁོར་ལོའི་བདག་པོ་ལ། །མངོན་ཕྱོགས་རྡོ་རྗེ་གདན་གྱིས་ཡུམ་ལ་འཁྱུད། །འདབ་མའི་ལྷ་མོ་རང་རང་གཙོ་བོ་ལ། །མངོན་ཕྱོགས་རོལ་པའི་སྟབས་ཀྱིས་བཞུགས་ལ་འདུད། །ཤར་སྒོར་ཕག་བདུན་གྱིས་དྲངས་ཤིང་རྟའི་སྟེང། །དབྱུག་པ་སྔོན་པོ་མདོག་ནག་ཕྱག་བཞི་པ། །གཡས་པར་རལ་གྲི་རྡོ་རྗེ་གཡོན་པ་ཡིས། །ཕུབ་དང་སྦྲུལ་འཛིན་འོད་ཟེར་ཅན་མ་སེར། གཡས་གཉིས་འཁོར་ལོ་དབྱུག་པ་གཡོན་གཉིས་ཀྱིས། །དུང་དང་རིན་ཆེན་འཛིན་པས་འཁྱུད་ལ་འདུད། །ལྷོ་སྒོར་རྟ་བདུན་གྱིས་དྲངས་ཤིང་རྟའི་སྟེང་། །འདོད་པའི་རྒྱལ་པོ་མདོག་དམར་ཕྱག་བཞི་པ། །གཡས་པས་མདའ་དང་ལྕགས་ཀྱུ་གཡོན་པ་ཡིས༑ ༑གཞུ་དང་ཞགས་འཛིན་ཙུན་ད་དཀར་མོ་ནི། །གཡས་གཉིས་ཐོ་བ་མདུང་དང་གཡོན་གཉིས་ཀྱིས། །པདྨ་མེ་ལོང་འཛིན་པས་འཁྱུད་ལ་འདུད། །བྱང་སྒོ་སེངྒེ་བདུན་ལྡན་ཤིང་རྟའི་སྟེང་། །ཙུནྡ་ལྟ་བུའི་མི་གཡོ་མགོན་པོ་ལ། །འདོད་རྒྱལ་ལྟ་བུའི་ཁྲོ་གཉེར་མས་འཁྱུད་འདུད། །ནུབ་སྒོར་གླང་ཆེན་བདུན་ལྡན་ཤིང་རྟའི་སྟེང་། འོད་ཟེར་ཅན་དང་མཚུངས་པའི་སྟོབས་པོ་ཆེ། །དབྱུག་སྔོན་ལྟ་བུའི་ལྕགས་སྒྲོག་མས་འཁྱུད་འདུད། །སྟེང་དུ་མཁའ་ལྡིང་ཨ་ནིའི་ཤིང་རྟའི་སྟེང་། །གཙུག་ཏོར་ཅན་ནི་ལྗང་ཁུ་ཕྱག་བཞི་ཡི། །གཡས་ཀྱིས་དགྲ་སྟྭ་རྩེ་གསུམ་གཡོན་སྦྲུལ་ཞགས། ཁ་ཊྭཱཾ་ག་འཛིན་ཤིན་ཏུ་སྔོན་མོ་སྔོ། །གཡས་གཉིས་གྲི་གུག་རྡོ་རྗེ་གཡོན་གཉིས་ཀྱིས། ཐོད་པ་དྲིལ་བུ་འཛིན་པས་འཁྱུད་ལ་འདུད། །འོག་ཏུ་སེངྒེ་རྐང་བརྒྱད་ཤིང་རྟའི་སྟེང༑ ༑སྔོན་མོ་དང་འདྲའི་གནོད་མཛེས་དྲག་ཅན་མ། །གཙུག་ཏོར་ལྟ་བུས་འཁྱུད་པ་ཐམས་ཅད་ཀྱང་། །ཞལ་གཅིག་གཡས་བརྐྱང་སྟབས་ལ་ཁྲོ་མོ་རྣམས། ། གཡོན་བརྐྱང་གིས་འཁྱུད་གཞན་ཡང་ཕྱི་རོལ་གྱི། ཁ་ཁྱེར་ལ་གནས་ཕྱིར་འདོད་ཚོགས་ལ་འདུད། །རྟ་བབས་ཀ་བའི་འོག་གི་ཤར་ཕྱོགས་ཀྱི། །གཡོནགཡས་རླུང་ལ་པདྨ་སྟོབས་རྒྱུ་ནག །ལྕེ་སྤྱང་གདོང་དང་མཁའ་ལྡིང་མདོང་མས་འཁྱུད། །ལྷོ་རུ་མེ་ལ་ནོར་རྒྱས་དུང་སྐྱོང་དམར། །སྟག་མདོང་མ་དང་འུག་མདོང་མ་ཡིས་འཁྱུད༑ ༑བྱང་དུ་ཆུ་ལ་མཐའ་ཡས་རིགས་ལྡན་དཀར། །ཕག་གདོང་མ་དང་བྱ་རྒོད་གདོང་མས་འཁྱུད། །ནུབ་ཏུ་ས་ལ་འཇོག་པོ་པད་ཆེན་སེར། ཁྱི་གདོང་མ་དང་བྱ་རོག་གདོང་མས་འཁྱུད། །སྟེང་དུ་མཁའ་ལ་གདེངས་ཀ་བདུན་ལྡན་པས། ། རྒྱལ་བ་ལྗང་ཁུ་རྡོ་རྗེ་མིག་མས་འཁྱུད། །འོག་ཏུ་ཡེ་ཤེས་ལ་ནི་རྣམ་པར་རྒྱལ། ། སྔོན་པོ་གདེངས་ཀ་བདུན་ལྡན་སྔོན་མོས་འཁྱུད། །ཀླུ་བརྒྱད་གདེངས་ཀ་ལྔ་ལྡན་བཅུ་ཆར་ཡང་། །ཞལ་གཅིག་ཕྱག་བཞི་བུམ་པ་རྡོ་རྗེ་དང་། །པདྨ་རིན་ཆེན་བསྣམས་ཞིང་རྡོ་རྗེ་ཡི། །གདན་གཞུགས་ཡུམ་རྣམས་པདྨའི་གདན་གྱི་འཁྱུད། །རྡོ་རྗེའི་རྐང་སོར་རྣམས་ལ་ཕྱག་འཚལ་ལོ། །མེ་རླུང་ཁོར་ཡུག་མཚམས་སུ་དུར་ཁྲོད་བརྒྱད༑ ༑ཤར་སོགས་བསྐོར་ཚུལ་རིམ་བཞིན་གནས་པ་ནི། །རྩེ་མོས་འབིགས་དང་ལྷག་མ་ཟ་བ་དང་། །རོ་བསྲེག་མི་ཟད་གཡུལ་དང་རུལ་པ་དང་། །བྱིས་ཤི་རྣག་དང་སྤྲུལ་གྱིས་ཟོས་པ་ཡི། །ཤར་དུ་བསེ་ཡི་སྟེང་དུ་ཁྱི་མདོང་མ། །མེ་རུ་བེ་རུཎྜ་སྟེར་བྱ་རོག་གདོང་། །ནག་མོ་འཇོག་པོ་པད་ཆེན་སེར་པོས་འཁྱུད། །ལྷོ་རུ་དོམ་གྱི་སྟེང་དུ་ཕག་གདོང་དང་། །སྲིན་པོ་ཁྲུང་ཁྲུང་སྟེང་དུ་བྱ་རྒོད་གདོང་། །དམར་མོ་མཐའ་ཡས་རིགས་ལྡན་དཀར་པོས་འཁྱུད། །བྱང་དུ་འབྲི་ཡི་སྟེང་དུ་སྟག་གདོང་དང་༑ ༑དྲག་པོར་གཤང་གདོང་སྟེང་དུ་འུག་གདོང་མ། །དཀར་མོ་ནོར་རྒྱས་དུང་སྐྱོང་དམར་པོས་འཁྱུད། །ནུབ་ཏུ་སེངྒེའི་སྟེང་དུ་ལྕེ་སྤྱང་གདོང་། །རླུང་དུ་མིག་སྔོན་སྟེང་དུ་མཁའ་ལྡིང་མ། །སེར་མོ་པདྨ་སྟོབས་རྒྱུ་ནག་པོས་འཁྱུད། །རང་རང་གདན་སྟེང་འཁོར་ལོ་རྩིབས་བརྒྱད་པ། །ཕྱོགས་བཞི་དམར་དང་མཚམས་བཞིར་དཀར་ལ་བཞུགས། །ས་འོག་རྐང་བརྒྱད་ཤིང་རྟ་རྡོ་རྗེའི་མིག །སྔོན་མོ་རྒྱལ་བས་འཁྱུད་དང་ནམ་མཁར་ནི། །མཁའ་ལྡིང་མདོག་ལྔ་མིག་གསུམ་ཤིང་རྟའི་སྟེང་། ། སྔོན་མོ་ལྗང་ཁུ་རྣམ་པར་རྒྱལ་བས་འཁྱུད། །ཀུན་ཀྱང་ཞལ་གཅིག་ཕྱག་གཉིས་གྲི་ཐོད་འཛིན། །གཅེར་བུ་ཕྱག་རྒྱ་ལྔས་བརྒྱན་མགོ་ཕྲེང་འཕྱང་། །ཟླུམ་པོའི་སྟབས་བཞུགས་ལག་སོར་རྣམས་ལ་འདུད། །དག་པའི་ཡེ་ཤེས་གཅིག་ཉིད་གདུལ་བྱའི་ངོར༑ ༑འཇའ་ཚོན་ལྟ་བུར་སྣང་བའི་ལྷ་ཡི་གྲངས། །དྲུག་བརྒྱ་སུམ་ཅུ་རྩ་དྲུག་མཚན་མ་དང་། །བུམ་བཅས་དཀྱིལ་འཁོར་ལྷ་ལ་གུས་ཕྱག་འཚལ། །དུར་ཁྲོད་ཕྱི་རོལ་རླུང་གི་ཁོར་ཡུག་ལ། །ཟླ་ཉི་མིག་དམར་ལྷག་ཕུར་པ་ཝ་སངས། །སྤེན་པ་འཇུག་རིང་སྒྲ་གཅན་དུས་ཀྱི་མེ། །བརྟན་པ་རི་བྱི་རྒྱུ་སྐར་ཐམས་ཅད་དང་། །བཅུ་གཉིས་ཁྱིམ་དང་ཆ་ཤས་བཅུ་དྲུག་དང་། །ཕྱོགས་སྐྱོང་བཅུ་དང་དགའ་བྱེད་དབང་ཕྱུག་དང་། །ནག་པོ་ཆེན་པོ་དྲིལ་བུའི་རྣ་བ་ཅན། །བྷྲི་གི་ཎ་དང་ཞིང་སྐྱོང་ཕོ་ཉ་མོ༑ ༑འཕྲོག་མ་བུ་བཅས་གྲུབ་པ་འབྱུང་པོའི་ཚོགས། །བྱེ་བ་ཕྱེད་དང་བཞི་ཡིས་བསྐོར་རྣམས་དང་། །རྟ་བབས་སོ་སོ་ལ་གནས་ལྷ་མོའི་ཚོགས། ཁ་ཁྱེར་གཟུང་མའི་ཚོགས་དང་བཅས་ལ་འདུད། །སྐུ་དཀྱིལ་རྟ་བབས་རྩེག་མ་དང་པོ་ཡི། །ཤར་གྱི་དབུས་སུ་ཆོས་འཁོར་ནག་པོ་ནི། །གཡས་གཡོན་རི་དྭགས་ཕོ་མོས་བརྒྱན་པ་དང་༑ ༑ལྷོ་རུ་བུམ་དམར་དུང་དང་པདྨས་བརྒྱན། །བྱང་དུ་རྔ་བོ་ཆེ་དཀར་དབྱུག་པ་དང་། །ཐོ་བས་རབ་བརྒྱན་ནུབ་ཏུ་བྱང་ཆུབ་ཤིང་། །གཡས་གཡོན་མིའམ་ཅི་ནི་ཕོ་མོས་བརྒྱན། །ཐུགས་གསུང་སྐུ་དང་ཡེ་ཤེས་ངོ་བོར་འདུད། །ཞིང་མཆོག་བླ་མེད་དང་པོའི་སངས་རྒྱས་ལ། །དངོས་བཤམས་ཡིད་ཀྱིས་གུས་པར་སྤྲུལ་པ་ཡི། ། དག་ཅིང་དྲི་མེད་ཡིད་འོང་ཆུ་བཞི་དང་། །རབ་མཛེས་ཡིད་འཕྲོག་ལྷ་མོ་བཅུ་གཉིས་དང་། ། ནོར་བུ་དབང་སྔོན་ལ་སོགས་བཅུ་གསུམ་དང་། །ཕྱི་ནང་མཆོད་བཅུ་ལུས་ཀྱི་དམ་ཚིག་ནི། །སོ་དྲུག་རིན་ཆེན་སྣ་བདུན་བཀྲ་ཤིས་བརྒྱད། །བུམ་པ་འདོད་འཇོ་ནོར་བུ་འདོད་ཡོན་ལྔ། །ཟག་མེད་བདེ་བའི་རྒྱུར་གྱུར་འདུད་རྩི་དང་༑ ༑རྣམ་གསུམ་ཕྱག་རྒྱའི་མཆོད་པ་བླ་མེད་སོགས། །མཆོད་སྤྲིན་རྒྱ་མཚོས་རྟག་ཏུ་མཆོད་པར་གྱི། མ་ལུས་འགྲོ་བའི་སླད་དུ་བཞེས་སུ་གསོལ། །ཐོགས་མེད་དུས་ནས་ཆགས་སྡང་གཏི་མུག་གིས། །བགྱིས་དང་བགྱིད་རྩལ་ཡིད་རང་སྡིག་པའི་ཚོགས། །བཅས་དང་རང་བཞིན་ཁ་ན་མ་ཐོ་བ། །གང་བགྱིས་འགྱོད་པའི་སེམས་ཀྱིས་སོ་སོར་བཤགས། །བླ་མའི་ཐུགས་དཀྲུགས་དེ་ཡི་བཀའ་ལ་འགོངས༑ ༑སྤུན་ལ་ཁྲོས་དང་བྱམས་བཏང་བྱམས་སེམས་སྤངས། །གྲུབ་མཐའ་སྨད་དང་གསང་བྱིན་ཕུང་པོ་གཟིར། །ཆོས་ལ་མ་དད་སྒྱུ་ཡི་བྱམས་པ་དང་། །མིང་སོགས་བྲལ་བའི་བདེར་རྟོག་གཞན་སྐྱོན་བརྗོད། །ཚོགས་འཁོར་དམ་ཚིག་སྤོང་དང་བུད་མེད་ཀུན། །སྨད་བགྱིས་རྩ་ལྟུང་བཅུ་བཞི་སྡོམ་པ་སོགས། ཡན་ལག་དང་བཅས་གནོང་ཞིང་འགྱོད་པས་བཤགས། །རྫོགས་སངས་རྒྱས་དང་བྱང་སེམས་འཕགས་ཚོགས་ཀྱི། །དགེ་དང་དགེ་གཞན་ཀུན་ལ་རྗེས་ཡི་རང་། །ཉོན་མོངས་ནད་གདུངས་སྐྱེ་བོ་གསོ་ཕྱིར་དུ། །རྡོ་རྗེ་ཐེག་པའི་བདུད་རྩི་བསྟན་དུ་གསོལ༑ ༑མ་རྟོགས་འཁོར་བའི་སྡུག་བསྔལ་མི་དགོངས་པས། །ཡུན་རིང་མྱ་ངན་མི་འདའ་བཞུགས་སུ་གསོལ། །སངས་རྒྱས་སློབ་དཔོན་དེས་བསྟན་ཆོས་མཆོག་དང་༑ ༑དེར་གནས་དགེ་འདུན་གཉིས་ལ་སྐྱབས་སུ་མཆི། །ཡོན་གནས་མཆོག་ལ་བདག་ཉིད་ཀུན་ཏུ་འབུལ། །བརྩེ་བས་བྲན་དང་འབངས་སུ་བཟུང་དུ་གསོལ༑ ༑བདག་གི་དུས་གསུམ་དགེ་བ་ཅི་མཆིས་པ། །རང་དོན་སྤངས་ཏེ་གཞན་དོན་ཁོ་ནར་བསྔོ། །དེང་ནས་བཟུང་སྟེ་བྱང་ཆུབ་སེམས་བསྐྱེད་ཅིང་། །བདག་དང་བདག་གི་འཛིན་པ་སྤང་བར་བགྱི། ། ཕྱིན་དྲུག་ཚོགས་གསུམ་དོན་དུ་སྒྲུབ་བགྱི་ཞིང་༑ ༑འགྲོ་འདི་ཚད་མེད་བཞི་ཡིས་བསྐྱང་བར་བགྱི། །བསྡུ་དངོས་བཞི་ཡིས་གཞན་དོན་སྒྲུབ་བགྱི་ཞིང་། །མི་དགེ་བཅུ་དང་སྒྲིབ་པ་ལྔ་པོ་དང་། །ཉོན་མོངས་བཞི་དང་ཟག་པ་བཞི་པོ་སྤང་། །རྣམ་ཐར་སྒོ་བཞིས་རྫོགས་བྱང་བསྒྲུབ་པར་བགྱི༑༑རྡོ་རྗེའི་རིགས་ལ་རྡོ་རྗེ་དྲིལ་བུ་དང་། །ཕྱག་རྒྱ་བླ་མ་སྤྱི་བོས་བསྟེན་པར་བགྱི༑ ༑རིན་ཆེན་རིགས་ལ་སྦྱིན་པ་རྣམ་བཅུ་སྦྱིན། །རྣམ་སྣང་རིགས་ལ་བཟའ་སྲུང་དམ་ཚིག་བསྲུང་། །རལ་གྲིའི་རིགས་ལ་མཆོད་པ་ཀུན་སྒྲུབ་ཅིང་། ། པདྨའི་རིགས་ལ་ཚངས་སྤྱོད་སྡོམ་པ་སྲུང་། །རིགས་མཆོག་རིགས་ལ་སྟོང་ཉིད་སྙིང་རྗེ་དང་༑ ༑དབྱེར་མེད་བྱང་ཆུབ་སེམས་མཆོག་སྒོམ་པར་བགྱི། །སྣ་ཚོགས་གཙོ་བོས་ལེགས་པར་གསུངས་པ་ཡི། །སྡིག་དང་ཉེ་བའི་སྡིག་ལྔ་སྤང་པ་སོགས། །བརྟུལ་ཞུགས་ཉི་ཤུ་རྩ་ལྔ་རྟག་བསྟེན་ཅིང་། །དྲང་ངེས་དམ་ཚིག་དྲུག་ཀྱང་རྟག་ཏུ་བསྲུང་༑༑དེ་ལྟར་སྣང་སྟོང་སྒྱུ་མའི་རྣམ་རོལ་ལས། ཁྱབ་བདག་དང་པོའི་སངས་རྒྱས་ལྷ་ཚོགས་ལ། །ཕྱག་འཚལ་མཆོད་དང་སྡིག་བཤགས་ཡི་རང་སོགས། །འདི་ལྟར་བགྱིས་པའི་དགེ་དང་རང་གཞན་གྱི། །དགེ་ཚོགས་མ་ལུས་གཅིག་ཏུ་སྡོམས་པའི་མཐུས། ཉམ་ཐག་འགྲོ་འདིས་སྡུག་བསྔལ་ཀུན་སྤངས་ཤིང་། །ཐུན་མོང་ལམ་གྱི་རྣམ་དག་རྒྱུད་སྦྱངས་ཏེ། །ལམ་མཆོག་རྡོ་རྗེ་ཐེག་པར་མྱུར་འཇུག་ཤོག ། ཞུགས་ནས་ལམ་གྱི་རྩ་བ་དམ་ཚིག་དང་། །སྡོམ་པ་མིག་གི་འབྲས་བཞིན་བསྲུང་བྱེད་ཅིང་། །ལམ་གྱི་སྙིང་པོ་ཟབ་གསལ་རིམ་པ་གཉིས། །ལེགས་པར་རྟོགས་ནས་རྩེ་གཅིག་སྒོམ་པར་ཤོག །ཐ་མལ་སྣང་ཞེན་སྤྲོས་པ་ཀུན་གཅོད་ཅིང་། ། རྫོགས་རིམ་རྟོགས་པ་སྨིན་བྱེད་བླ་ན་མེད། །རིམ་པ་དང་པོ་རྟོགས་པ་མཐར་ཕྱིན་ཏེ༑ ༑ཞི་སོགས་ཕྲིན་ལས་རྣམ་པ་བཅུ་གཉིས་དང་། ། གྲུབ་ཆེན་བརྒྱད་སོགས་འོག་མིན་མཐར་ཐུག་པའི། །འཇིག་རྟེན་པ་ཡི་དངོས་གྲུབ་གང་མཆིས་པ། དེ་དག་ཀུན་ཀྱང་མོད་ལ་བདེ་བླག་ཏུ། ཡིད་ལ་བསམ་པ་ཙམ་གྱིས་འགྲུབ་པར་ཤོག ། དེས་ཀྱང་ཆོག་པར་མི་འཛིན་ལམ་གྱི་མཆོག །མི་འགྱུར་བདེ་ཆེན་མངོན་དུ་བྱེད་པའི་ཐབས། །ཡིད་ཆེས་གསུམ་ལྡན་རྫོགས་པའི་རིམ་པ་ཆེ། །ལྟོས་མེད་བཞི་དང་ལྡན་པས་བསྒོམ་པར་ཤོག །ཡུལ་དང་ཡུལ་ཅན་འབྲཻལ་གཅོད་སོར་བསྡུད་དང་། ། སྟོང་གཟུང་ཡན་ལག་ཀུན་ལྡན་བསམ་གཏན་མཆོག ། གཡས་གཡོན་ཉི་ཟླའི་རྒྱུ་འཇོམས་སྲོག་རྩོལ་དང་། །འཁོར་ལོར་རླུང་ཀུན་བརྟན་བྱེད་འཛིན་པ་དང་། །སྣང་བ་དག་པའི་གཟུགས་འཛིན་རྗེས་དྲན་དང་། །མི་འགྱུར་བདེ་བ་རྩེ་གཅིག་ཏིང་འཛིན་ཏེ། །ཐོག་མཐའ་བར་དགེ་བསྙེན་བསྒྲུབ་བཞི་ལྡན་པའི། །སྦྱོར་བ་ཡན་ལག་དྲུག་པོ་མཐར་ཕྱིན་ཤོག །མདོར་ན་རྒྱུད་སྡེ་སྤྱི་དང་ཁྱད་པར་དུ། །དུས་ཀྱི་འཁོར་ལོར་གསུངས་པའི་ལམ་གྱི་མཆོག །གཞལ་མེད་ལེགས་པར་རྟོགས་ནས་རྩེ་གཅིག་ཏུ། །སྒྲུབ་ལ་ནམ་ཡང་ལྷོད་པར་མ་གྱུར་ཅིག།དེ་ཚེ་གནས་སྐབས་བཞི་ཡི་སྒྲིབ་པ་ཡིས། །བསྐྱེད་པའི་ཕྱི་ནང་བདུད་བཞིའི་བར་ཆད་ཀུན། །རྡོ་རྗེ་བཞི་ཡི་ཏིང་འཛིན་གྱིས་བཅོམ་སྟེ། །མྱུར་དུ་སྐུ་བཞིའི་གོ་འཕང་མངོན་འགྱུར་ཤོག ༑དབང་དོན་རྣམ་པ་བཅུ་གཉིས་དང་ལྡན་པའི། །དེ་ཉིད་རྣམ་པ་བཅུ་དྲུག་ཀུན་རིག་ནས། །འཕོ་ཆེན་རྣམ་པ་བཅུ་གཉིས་ཀྱིས་བསྐྱེད་པའི། །རྟེན་འབྲེལ་རྣམ་པ་བཅུ་གཉིས་འགག་པར་ཤོག །གལ་ཏེ་ཚེ་འདིར་སངས་རྒྱས་མ་ཐོབ་ན། ། འཆི་ཚེ་ཁྱབ་བདག་དཔའ་བོ་མཁའ་འགྲོ་ཡིས། །བར་དོར་འོད་གསལ་དང་ནི་རོལ་མོའི་སྒྲས། །བསུས་ནས་མཁའ་སྤྱོད་གནས་སུ་འཁྲིད་པར་ཤོག །སླར་ཡང་ཟབ་མོའི་ལམ་ལ་འབད་པ་ཡིས། །མྱུར་དུ་འཕོ་བའི་བག་ཆགས་ཀུན་སྤངས་ནས༑ ༑མི་འགྱུར་བདེ་བ་ཆེ་དང་རྣམ་ཀུན་གྱི། །མཆོག་ལྡན་སྟོང་ཉིད་རྟག་ཏུ་རོལ་བར་ཤོག །འདིར་འབད་ལེགས་བྱས་རི་དབང་ཆེ་ལྟ་བུ། །ཐུབ་བསྟན་སྤྱི་དང་ཁྱད་པར་དུས་འཁོར་གྱི། །ལུང་དང་རྟོགས་པའི་ཆོས་ཀུན་དར་རྒྱས་ཏེ། །འགྲོ་ཀུན་ཕན་བདེའི་དཔལ་གྱིས་འབྱོར་བར་ཤོག །དཔལ་དུས་ཀྱི་འཁོར་ལོའི་དཀྱིལ་འཁོར་ཡོངས་རྫོགས་ཀྱི་བསྟོད་པ་དངོས་གྲུབ་འདོད་འཇོ་ཞེས་བྱ་བ་འདིའང་ཕྱོགས་ཐམས་ཅད་ལས་རྣམ་པར་རྒྱལ་ཞིང་དུས་ཀྱི་འཁོར་ལོའི་རྣལ་འབྱོར་ལ་བརྩོན་པའི་རིགས་ལྡན་ཤེས་རབ་རིན་ཆེན་རྒྱལ་མཚན་དཔལ་བཟང་པོས་དོན་དུ་གཉེར་བས་བསྐུལ་བའི་ངོར། །དོན་གྲུབ་ཀྱི་ལོ་སྣྲཽན་གྱི་ཟླ་བའི་ཚེས་བཅུ་དགུའི་ཉིན་བླ་མའི་ལུང་གི་བྲག་ཕུག་རྒོད་ཚང་གོང་མར་སྦྱར་བ་ཤུ་བྷཾ།། །།མེས་པོའི་ཤུལ་བཞག་ལས། སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་བཀའ་འབུམ།དཔལ་དུས་ཀྱི་འཁོར་ལོའི་བསྟོད་ཆེན་དངོས་གྲུབ་འདོད་འཇོ།